Is‐Sibt, 20 ta' April 2019: Sibt il‐Għid, fit‐8:00 p.m., l-Arċisqof mexxa l‐liturġija tal‐Vġili tal‐Għid, fil‐Konkatidral ta' San Ġwann. Iċ‐ċelebrazzjoni bdiet bit‐Tberik tan‐Nar ġdid fuq iz‐zuntier tal‐Konkatidral, u tkompliet bil-liturġija tal‐Kelma, il‐liturġija tal‐Magħmudija, u l‐liturġija tal‐Ewkaristija. Matul din iċ-ċelebrazzjoni ġew amministrati s-Sagramenti tal-Bidu tal-Ħajja Nisranija (Magħmudija, Griżma u Tqarbin) lill-adulti. L-omelija tal-Arċisqof Charles J. Scicluna – Fil-Konkatidral ta' San Ġwann, il-Belt Valletta Id-diskors ta' Marija ta' Magdala, ta' Ġwanna, ta' Marija ta' Ġakbu u tan-nisa l-oħra, l-appostli ħasbuh thewdin. San Luqa, bħalma jagħmel anke San Mark, ma jiċċensurax id-diffikultà li kellhom l-appostli biex jemmnu dak li kien ġara. San Luqa f'Kapitlu 24 jgħidilna li l-appostli ma emmnux id-diskors tan-nisa. San Mark fl-aħħar kapitlu tal-Evanġelju tiegħu jirrakonta li d-dixxipli baqgħu jiddubitaw sal-aħħar. U nistgħu ngħidu li mhumiex weħidhom. F'dawn l-20 seklu minn din il-ġrajja li qegħdin infakkru llejla, ħafna huma dawk li quddiem il-qabar vojt tiġihom din id-domanda hija naturali: imma x'ġara tassew? Il-qabar ta' Kristu għadu magħna sal-lum għaliex fis-seba' seklu l-Persjani kienu qerduh totalment iżda għad baqa' ftit mill-ħitan tal-ġnub. Għeżież katekumeni, serħu raskom. Il-Knisja, f'dawn l-20 seklu, bix-xhieda ta' ħafna Nsara qalbiena li taw ħajjithom għal din il-fidi, illum qed tikkommunikalkom u għandha l-ferħ kbir li tagħtikom dak li tlabtu. Meta fir-riti tat-tħejjija staqsejtkom: 'X'titlob mill-Knisja inti?' intom għedtuli: 'Il-fidi'. U jiena erġajt insistejt magħkom fir-rit tat-tħejjija: 'X'tistenna inti mill-fidi? X'se tagħtik il-fidi?' U intom għedtuli: 'Il-ħajja ta' dejjem'. Illum aħna ferħanin ħafna li intom qed tissieħbu fil-familja tagħna li nemmnu li Ġesù miet tassew u qam tassew mill-imwiet. Quddiem l-awtoritajiet ta' din id-dinja, Pilatu u Erodi għaddew lil Ġesù ta' prużuntuż u ta' miġnun. Erodi xtaqu jagħmel miraklu. Lanqas kelma ma qallu Ġesù. Għaddieh biż-żufjett u ta' miġnun u libbsu libsa tlellex. L-irġiel li jidhru lin-nisa twajba fl-ewwel jum tal-ġimgħa m'għandhomx il-libsa tlellex tal-imġienen imma għandhom libsa tiddi. "F'daqqa waħda dehrulhom quddiemhom żewġt irġiel libsin ilbies jiddi" (Lq 24:4). Ilum, intom u tirċievu l-libsa l-bajda tal-Magħmudija, ftakru li mhijiex libsa tlellex bil-frugħa ta' din id-dinja. Intom m'intomx qed tilbsuha għax moħħkom ħafif. Il-libsa li qegħdin tilbsu, dan ix-xalla bajda li se tilbsu wara li titgħammdu, bħalma aħna lbisnieha meta kona ċkejknin, tfakkarkom fil-Mulej li jlibbiskom bih innifsu. L-Appostlu Missierna jgħidilna: "Ilbsu l-bniedem il-ġdid" (Efes 4:24). Tfittxux it-tlellix ta' din id-dinja, lanqas l-approvazzjoni tad-dinja għaliex aħna l-Insara aħna glorja tad-dinja, imma fl-istess ħin sinjal li jmeruna. Illum il-Knisja tikber fin-numru permezz tagħkom u peress li l-Mulej jaħsilkom bl-ilma tal-Magħmudija mid-dnubiet kollha ta' ħajjitkom, illum tikber ukoll fil-qdusija. Fil-qari li smajna mill-profeta Eżekjel il-Mulej jgħidilna: "Inroxx fuqkom ilma safi, u tissaffew mit-tinġis kollu tagħkom; mill-idoli kollha tagħkom insaffikom. Nagħtikom qalb ġdida, u ruħ ġdida nqiegħed ġo fikom, inneħħi minn ġisimkom il-qalb tal-ġebel u nagħtikom qalb tal-laħam. Inqiegħed ruħi ġo fikom u nagħmel li timxu skont il-kmandamenti tiegħi" (Eż 36, 25-27). Dan hu li qed jagħmel il-Mulej fikom, għeżież katekumeni, dan li jrid jagħmel fina lkoll, f'kull wieħed u waħda minna: Illum irid iġeġġidna. Il-Knisja llum tuża żewġ elementi li jistgħu jkunu ta' qerda u ta' purifikazzjoni: in-nar u l-ilma. Jekk irridu nifhmu xi jfissru dawn l-elementi ta' qerda, niftakru x'ġara t-Tnejn li għadda f'Notre Dame de Paris. Il-Knisja llum tberikhom bin-nar u l-ilma; żewġ elementi li aħna nsibu fin-natura u li televahom bħala sinjal ta' dik il-qawwa tal-Mulej li jgħammidna bl-ilma u n-nar. Bħalma jgħid San Ġwann il-Battista: "Warajja ġej xi ħadd jgħammidkom bl-ilma u n-nar" (ara Mt 3:11). Ġesù stess jgħid: "Hemm nar u kemm nixtieq li diġà qabad". Dan huwa n-nar tal-Ispirtu Qaddis tiegħu. Il-profeta Eżekjel jgħid: "Inqiegħed ruħi ġo fikom u nagħmel li timxu skont il-kmandamenti tiegħi" (Eż 36:27). It-talba li l-Knisja titlob wara l-profezija ta' Eżekjel għandha attwalità straordinarja. "Ħa tara u tifhem id-dinja kollha li kulma ġġarraf, jerġa' jinbena, kulma qdiem jiġġedded u kollox jerġa' isir sħih". Din hija ċ-ċelebrazzjoni tal-lejla. Din hija l-għajta tat-tama li toħroġ mill-qalb tal-Knisja li ġġedded il-fidi tagħha fl-għarus tagħha msallab u llum irxuxtat. L-għajta tagħha hija mhux biss għall-familja tagħha imma għad-dinja kollha. "Ħa tara u tifhem id-dinja kollha li kulma ġġarraf jerġa jinbena, li kulma qdiem jiġġedded u kollox jerġa jsir sħih". Din hija kelma tal-profezija li l-awtur tal-Apokalissi jpoġġiha f'fomm il-Mulej Ġesù: "Ara jiena se nġedded kollox". U llum hekk jixtieq jagħmel il-Mulej fil-qalb tagħna. Mhux ta' b'xejn il-Knisja, fit-talba prinċipali ta' dan il-lejl, titolbu biex aħna niġġeddu fir-ruħ u fil-ġisem u nkunu nistgħu naqdu lill-Mulej b'qalb safja. Waqt li nilqagħkom fil-familja ta' Ġesù, nimmarkakom bis-salib imqaddes tiegħu, għeżież katekumeni. Jiena nitlob għalikom biex tkunu Nsara tassew. Arċisqof ta' Malta
Illum il-Mulej irid iġeddidna